
Parlamentul României

Camera Deputaţilor

Comisia pentru sănătate și familie
	Bucureşti,
	23 februarie 2021

	Nr.
	4c-10/311


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea Ordonanței nr.124/1998 privind organizarea și funcționarea cabinetelor medicale trimisă Comisiei pentru  sănătate și familie în procedură obișnuită, cu adresa nr. Plx.363/2019 din 10 septembrie 2019, pentru dezbatere pe fond.
PREŞEDINTE,
Dr. Nelu TĂTARU

Parlamentul României

Camera Deputaţilor

Comisia pentru sănătate și familie
	Bucureşti,
	23 februarie 2021

	Nr.
	4c-10/311


R A P O R T

asupra propunerii legislative pentru modificarea Ordonanței nr.124/1998 privind organizarea și funcționarea cabinetelor medicale
(Plx.363/2019)
În temeiul art.94 din Regulamentul Camerei Deputaţilor, republicat, cu modificările şi completările ulterioare, Comisia pentru  sănătate și familie a fost sesizată, prin adresa nr. Plx.363/2019 din 10 septembrie 20219, cu dezbaterea pe fond, în procedură obişnuită, a propunerii legislative pentru modificarea Ordonanței nr.124/1998 privind organizarea și funcționarea cabinetelor medicale.
Propunerea legislativă are ca obiect de reglementare modificarea art.11 din Ordonanţa Guvernului nr.124/1998 privind organizarea și funcționarea cabinetelor medicale, republicată, cu modificările și completările ulterioare, în sensul instituirii obligației pentru cabinetele de medicină de familie aflate în contract cu casele de asigurări de sănătate de a angaja minim un asistent/moașă cu normă întreagă, indiferent de numărul de asigurați înscriși pe listă. Conform inițiativei legislative, asistenții/moașele menționate urmează a avea calitatea de personal contractual, încadrat cu contract individual de muncă pe perioadă nedeterminată, urmând a fi salarizați în conformitate cu Legea nr.153/2017 privind salarizarea personalului plătiți din fonduri publice, cu modificările și completările ulterioare, finanțarea cheltuielilor de personal urmând a se asigura de către Ministerul Sănătății.
La întocmirea prezentului raport, Comisia a avut în vedere:

· avizul negativ al Consiliului Legislativ (nr.336/24.04.2019);
· avizul negativ al Consiliului Economic şi Social (nr.1659/9.04.2019);
· avizul negativ al Comisiei pentru buget, finanţe şi bănci                (nr.4c-2/41/5.02.2020);
· avizul negativ al Comisiei pentru muncă și protecție socială          (nr.4c-9/526/23.09.202019);
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/517/18.09.20219);
•  avizul negativ al Comisiei juridice, de disciplină și imunități                      (PL-x363/24.09.2019); 

· avizul favorabil al Comisiei pentru egalitatea de șanse pentru femei și bărbați (nr.4c-20/484/17.12.2019);
· punctul de vedere negativ al Guvernului (nr.170/DPSG/06.02.2020).
Membrii Comisiei au examinat propunerea legislativă în şedinţa online din data de 23 februarie 2021.
La lucrările comisiei şi-au înregistrat prezenţa 23 deputaţi, din totalul de 23 de membri ai comisiei.

Raportul comisiei a fost adoptat cu majoritate de voturi.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Propunerea legislativă a fost respinsă de Senat în şedinţa din 4 septembrie 2019.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· obiectul propunerii legislative este reglementat generic și în alte acte normative deja adoptate și, în consecință, demersul normativ propus trebuie raportat la actualele realități legislative în domeniu, cu respectarea normelor de tehnică legislativă  privind asigurarea integrării organice a reglementării în sistemul legislației, unicitatea reglementării în materie pe nivele normative și evitarea paralelismelor în procesul de legiferare;
· în situația în care soluțiile legislative propuse ar fi adoptate, normele generale prevăzute la art.11 din actul normativ de bază, referitoare la angajarea personalului mediu sanitar și a altor categorii de personal în cabinetele medicale, precum și la modalitatea de stabilire a salariior pentru persoanele încadrate cu contract  individual de muncă în cabinetele medicale, ar fi înlocuite cu norme care s-ar aplica doar cabinetelor de medicină de familie și astfel se crează un vid legislativ pentru celelalte categorii de cabinete medicale;
· soluția propusă prin inițiativa legislativă reglementează exclusiv angajarea asistentului medical/moașei, ceea ce înseamnă că medicul /medicul delegat nu poate angaja și alte categorii de personal, iar în ceea ce privește salarizarea acestei categorii de personal nu i se poate aplica prevederile Legii-cadru nr.153/2017 privind salarizarea personalului plătiți din fonduri publice, cu modificările și completările ulterioare.
PREŞEDINTE,



SECRETAR,

Dr. Nelu TĂTARU 


Liviu Ioan Balint
Întocmit, 

Consilier parlamentar Constanța Popa

